જોકે શિવાન્ગા પોતે આ બળવાના મુખ્ય સૂત્રધાર નથી. સૂત્રધાર મનાય છે એમરસન મનનગાગવા, પખવાડિયા પહેલાં જેમને પદ પરથી દૂર કરાયા તે ઉપપ્રમુખ. મનનગાગવા રોબર્ટ મુગાબેના પ્રારંભકાળથી જ સાથી અને અત્યાર સુધી તેમનો મજબૂત આધાર બનીને ઊભા રહેલા નેતા. પણ એ નેતાને જ પદ પરથી હટાવ્યા ત્યારે લાગતું હતું કે કંઈક નવાજૂની થશે. અને થઈ પણ ખરી. મનનગાગવા વિદેશ જતા રહ્યા છે. યોગ્ય ઘડીએ દેશમાં પાછા ફરે અને સત્તા સંભાળી લે તેવી શક્યતા છે. મુગાબે લોકપ્રિય નેતા ઘણા વખતથી નથી રહ્યા, પણ તેમની પ્રતીભા એટલી વિશાળ રહી છે કે તેમને માનસન્માન સાથે સત્તા પરથી ઉતરી જવાની તક આપવી પડશે. તેમને સન્માન સાથે વિદેશ જવા દેવા અથવા તો માત્ર બંધારણીય હોદ્દો આપીને એક ખૂણે બેસાડી રાખવા – શું કરવું તેની વિચારણા ચાલી રહી છે.